น้ำเลิกท่วมปุ๊บสมัครตัวแทนร่วม1แสนคน
ตัวแทนประกันชีวิตรายใหม่เริ่มฟื้น สมัครสอบเพิ่ม 5.5% คาดมีผู้สนใจ 1.3 แสนคน
17 ก.พ. 2555

ตัวแทนประกันชีวิตรายใหม่เริ่มฟื้น สมัครสอบเพิ่ม 5.5% คาดมีผู้สนใจ 1.3 แสนคน
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ผลเดือนมกราคม ปี 2555 ผู้สมัครสอบตัวแทนผ่านสมาคมประกันชีวิตไทย เพิ่มขึ้น ร้อยละ 5.56
ผลผลผลdkการสอบตัวแทนประกันชีวิตที่สอบผ่านสมาคมประกันชีวิตไทยในช่วงเดือน ม.ค.ที่ผ่านมา เริ่มกลับมาสู่ภาวะปกติ โดยมีผู้สมัครสอบทั่วประเทศ 8,729 คน เพิ่มขึ้น 5.5% เมื่อเทียบกับช่วงเดียวกันของปีก่อน 
การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทย สำหรับเดือนมกราคม เดือนแรกของ ปี 2555 มีผู้สมัครสอบทั่วประเทศ รวมทั้งสิ้น 8,729 คน เพิ่มขึ้นจากปีก่อนในระยะเดียวกัน ซึ่งมีผู้สมัครสอบ 8,269 คน จำนวน 460 คน หรือเพิ่มขึ้นร้อยละ 5.56 ในจำนวนของผู้สมัครสอบดังกล่าว 
ทั้งนี้ มีผู้เข้าสอบ 6,286 คนและสอบผ่าน 2,931 คน หรือ 46.6% ของผู้เข้าสอบ แยกเป็นการสมัครสอบด้วยระบบคอมพิวเตอร์ 5,179 คน ผู้เข้าสอบด้วยระบบคอมพิวเตอร์ 4,214 คน สอบผ่าน 1,981 คนหรือ 47% และสมัครสอบด้วยระบบกระดาษ 3,550 คน ผู้เข้าสอบด้วยระบบกระดาษ 2,072 คน สอบผ่าน 950 คน หรือ 45.8% 
สำหรับจังหวัดที่มีผู้สมัครสอบสูงสุด 5 อันดับแรกของประเทศ คืออันดับที่ 1 กรุงเทพมหานคร มีผู้สมัครสอบ 4,076 คน อันดับที่ 2 จังหวัดเชียงใหม่ มีผู้สมัครสอบ 629 คน อันดับที่ 3 จังหวัดสงขลา มีผู้สมัครสอบ 403 คน อันดับที่ 4 จังหวัดขอนแก่น มีผู้สมัครสอบ 402 คน อันดับที่ 5 จังหวัดนครราชสีมา มีผู้สมัครสอบ 284 คน 
“ผลกระทบจากน้ำท่วมเดือน พ.ย.ที่ผ่านมา นับว่ากระทบมากสุดเพราะจำนวนผู้สมัครสอบลดลงในรอบปีสูงสุดถึง 32% แต่นับได้ว่าอาชีพตัวแทนประกันชีวิตยังเป็นอาชีพที่ประชาชนทั่วไปให้ความสนใจสูง จึงสามารถฟื้นตัวโดยเร็ว และการที่ในเดือน ธ.ค.ที่ผ่านมา สามารถเติบโตเพิ่มขึ้นถึง 6.29% จึงเป็นผลให้ทั้งปี 2554 มียอดผู้สอบตัวแทนที่สอบผ่านสมาคมประกันชีวิตไทยทั้งสิ้น 129,051 คน ลดลงจากปี 2553 เพียง 1.84%” นางบุษรา กล่าว
อย่างไรก็ตาม ในปีนี้สมาคมคาดว่าแต่ละบริษัทจะมุ่งส่งเสริมการขายผ่านช่องทางตัวแทนมากขึ้น ดังนั้นหากไม่มีปัญหารุนแรงด้านการเมืองหรือมหาอุทกภัยซ้ำอีก คาดว่าในปี 2555 จะมีผู้สมัครสอบตัวแทนประกันชีวิตไม่ต่ำกว่า 1.36 แสนคน หรือเพิ่มขึ้นในอัตราไม่ต่ำกว่า 5%